Document ID: 32012R1014

Title and Content:
ΚΑΝΟΝΙΣΜΟΣ (EE) αριθ. 1014/2012 ΤΟΥ ΣΥΜΒΟΥΛΊΟΥ της 6ης Νοεμβρίου 2012 για την τροποποίηση του κανονισμού (ΕΚ) αριθ. 765/2006 σχετικά με περιοριστικά μέτρα εις βάρος της Λευκορωσίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215, Έχοντας υπόψη την απόφαση 2012/642/ΚΕΠΠΑ του Συμβουλίου, της 15ης Οκτωβρίου 2012 σχετικά με περιοριστικά μέτρα εις βάρος της Λευκορωσίας (1), Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής, Εκτιμώντας τα ακόλουθα: (1) Ο κανονισμός (ΕΚ) αριθ. 765/2006 (2) του Συμβουλίου της 18ης Μαΐου 2006 σχετικά με περιοριστικά μέτρα εις βάρος της Λευκορωσίας, προβλέπει τη δέσμευση των κεφαλαίων και των οικονομικών πόρων του Προέδρου Λουκασένκο και ορισμένων αξιωματούχων της Λευκορωσίας, καθώς επίσης και προσώπων που ευθύνονται, μεταξύ άλλων, για σοβαρές παραβιάσεις των ανθρωπίνων δικαιωμάτων,για τα κατασταλτικά μέτρα κατά της κοινωνίας των πολιτών και της δημοκρατικής αντιπολίτευσης ή για παραβιάσεις διεθνών εκλογικών προδιαγραφών. Προβλέπει επίσης το πάγωμα κεφαλαίων και οικονομικών πόρων των προσώπων και οντοτήτων που ευεργετούνται από το καθεστώς Λουκασένκο ή το υποστηρίζουν. (2) Με την απόφαση αριθ. 2012/642/ΚΕΠΠΑ, το Συμβούλιο αποφάσισε να διευκρινίσει τα κριτήρια κατονομασίας φυσικών ή νομικών προσώπων, οντοτήτων και φορέων στα παραρτήματα της απόφασης αριθ. 2010/639/ΚΕΠΠΑ (3) του Συμβουλίου και να ενοποιήσει τα εν λόγω παραρτήματα σε ένα ενιαίο παράρτημα. (3) Ο παρών κανονισμός εμπίπτει στο πεδίο εφαρμογής της Συνθήκης για τη λειτουργία της Ευρωπαϊκής Ένωσης και, επομένως, για να διασφαλισθεί μεταξύ άλλων η ομοιόμορφη εφαρμογή του από τους οικονομικούς φορείς όλων των κρατών μελών, απαιτείται κανονιστική δράση στο επίπεδο της Ένωσης. (4) Συνεπώς, ο κανονισμός (ΕΚ) αριθ. 765/2006 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 765/2006 τροποποιείται ως εξής: 1) Το άρθρο 2 αντικαθίσταται από το ακόλουθο κείμενο: «Άρθρο 2 1. Δεσμεύονται όλα τα κεφάλαια και όλοι οι οικονομικοί πόροι που βρίσκονται στην ιδιοκτησία ή κατοχή ή τελούν υπό τον έλεγχο φυσικών ή νομικών προσώπων, οντοτήτων ή φορέων που απαριθμούνται στο παράρτημα I. 2. Απαγορεύεται η διάθεση, άμεσα ή έμμεσα, κεφαλαίων ή οικονομικών πόρων στα φυσικά ή νομικά πρόσωπα, οντότητες ή οργανισμούς που κατονομάζονται στον κατάλογο του παραρτήματος I ή προς όφελός τους. 3. Απαγορεύεται η εν γνώσει και εκ προθέσεως συμμετοχή σε δραστηριότητες που έχουν, άμεσα ή έμμεσα, ως αντικείμενο ή αποτέλεσμα την καταστρατήγηση των μέτρων που αναφέρονται στις παραγράφους 1 και 2. 4. Το παράρτημα I περιλαμβάνει κατάλογο με τα φυσικά ή νομικά πρόσωπα, οντότητες και φορείς ως προς τα οποία, σύμφωνα με το άρθρο 4 παράγραφος 1στοιχείο α) της απόφασης 2012/642/ΚΕΠΠΑ του Συμβουλίου της 15.10.2012 σχετικά με περιοριστικά μέτρα εις βάρος της Λευκορωσίας (4), το Συμβούλιο έχει διαπιστώσει ότι ευθύνονται για σοβαρές παραβιάσεις των ανθρώπινων δικαιωμάτων ή για τα κατασταλτικά μέτρα κατά της κοινωνίας των πολιτών και της δημοκρατικής αντιπολίτευσης, ή των οποίων οι δραστηριότητες υποσκάπτουν σοβαρά καθ’ οιονδήποτε τρόπο τη δημοκρατία ή το κράτος δικαίου στη Λευκορωσία, με τα φυσικά ή νομικά πρόσωπα, οντότητες και φορείς που συνδέονται με αυτά, καθώς και με τα νομικά πρόσωπα, οντότητες και φορείς που βρίσκονται στην ιδιοκτησία ή τελούν υπό τον έλεγχό τους. 5. Το παράρτημα I περιλαμβάνει επίσης κατάλογο με τα φυσικά ή νομικά πρόσωπα, οντότητες και φορείς ως προς τα οποία, σύμφωνα με το άρθρο 4 παράγραφος 1 στοιχείο β) της απόφασης 2012/642/ΚΕΠΠΑ, έχει διαπιστωθεί από το Συμβούλιο ότι ευεργετούνται από το καθεστώς Λουκασένκο ή το υποστηρίζουν, καθώς και νομικά πρόσωπα, οντότητες και φορείς που βρίσκονται στην ιδιοκτησία ή τελούν υπό τον έλεγχό τους. 2) Στις παραγράφους 1 και 2 του άρθρου 2β, στο άρθρο 3 παράγραφος 1 στοιχείο α), στο άρθρο 4α και στις παραγράφους 1 και 4 του άρθρου 8α, οι αναφορές στα «παραρτήματα I, ΙΑ και ΙΒ» ή στο «παράρτημα I ή παράρτημα ΙΑ» ή αντικαθίστανται με αναφορές στο «παράρτημα I». Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαικής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Νοεμβρίου 2012.

Classification Labels:
147
35
19
15
265
27

Label Descriptions:
{"147": "Κράτος", "35": "ΠΟΛΙΤΙΚΗ", "19": "Όργανα εκτελεστικής εξουσίας", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ", "265": "Ιδιωτικό Διεθνές Δίκαιο", "27": "ΔΙΚΑΙΟ"}

EuroVoc IDs (Original): 3956
883
3062
5775
584
5640
3474
566
914
1451

EuroVoc IDs (Expanded): 3956
883
3062
5775
584
5640
3474
566
914
1451

Dataset Source: meu

Split: test